CELEX: 62017CN0310
Language: et
Date: 2017-05-29 00:00:00
Title: Kohtuasi C-310/17: Eelotsusetaotlus, mille on esitanud Gerechtshof Arnhem-Leeuwarden (Madalmaad) 29. mail 2017 – Levola Hengelo BV versus Smilde Foods BV

14.8.2017   
            
            
               ET
            
            
               Euroopa Liidu Teataja
            
            
               C 269/8
            
         Eelotsusetaotlus, mille on esitanud Gerechtshof Arnhem-Leeuwarden (Madalmaad) 29. mail 2017 – Levola Hengelo BV versus Smilde Foods BV
   (Kohtuasi C-310/17)
   (2017/C 269/12)
   Kohtumenetluse keel: hollandi
   
      Eelotsusetaotluse esitanud kohus
   
   Gerechtshof Arnhem-Leeuwarden
   
      Põhikohtuasja pooled
   
   
      Apellatsioonkaebuse esitaja: Levola Hengelo BV
   
      Vastustaja apellatsioonimenetluses: Smilde Foods BV
   
      Eelotsuse küsimused
   
   
               1.
            
            
               
                           a)
                        
                        
                           Kas liidu õigus ei luba kohaldada autoriõigusest tulenevat kaitset toidu maitsele kui autori enda intellektuaalsele loomingule? Eelkõige:
                        
                     
                           b)
                        
                        
                           Kas autoriõigusest tulenevat kaitset ei luba kohaldada asjaolu, et liidu kõikidele liikmesriikidele siduva Berni konventsiooni artikli 2 lõikes 1 sisalduv mõiste „kirjandus- ja kunstiteosed“ hõlmab küll „igasuguseid tooteid kirjanduse, teaduse või kunsti valdkonnas, sõltumata nende väljendusviisist või -vormist“, kuid viidatud sättes nimetatud näited puudutavad siiski vaid optiliselt ja/või akustiliselt tajutavaid teoseid?
                        
                     
                           c)
                        
                        
                           Kas toidu maitset ei luba liigitada autoriõigusega kaitstavaks teoseks toidu (võimalik) riknevus ja/või maitse tajumise subjektiivsus?
                        
                     
                           d)
                        
                        
                           Kas autoriõigusest tuleneva kaitse kohaldamist toidu maitsele takistab direktiivi 2001/29/EÜ (1) artiklites 2–5 sätestatud ainuõiguste ja piirangute süsteem?
                        
                     
         
               2.
            
            
               Kui vastus esimese küsimuse punktile a on eitav:
               
                           a)
                        
                        
                           Millised nõuded peavad olema täidetud, et toidu maitse saaks olla autoriõigusega kaitstav?
                        
                     
                           b)
                        
                        
                           Kas autoriõigusest tuleneva kaitse kohaldamine maitsele põhineb üksnes toidu maitsel kui sellisel või (ka) toidu koostisel?
                        
                     
                           c)
                        
                        
                           Kui kaugele ulatub selle poole tõendamiskoormis, kes (rikkumis)menetluses väidab, et ta on loonud toidu maitse, mis on autoriõigusega kaitstav? Kas see pool võib piirduda kohtunikule menetluse käigus toidu esitamisega, et kohtunik saaks – toitu maitstes ja nuusutades – ise otsustada, kas toidu maitse vastab autoriõigusest tuleneva kaitse nõuetele? Või peab hagi esitanud pool (teatavatel tingimustel) esitama ka maitsekoosluse väljatöötamiseks tehtud loominguliste otsustuste kirjelduse ja/või koostise, mille põhjal tuleb maitset pidada autori enda intellektuaalseks loominguks?
                        
                     
                           d)
                        
                        
                           Kuidas peab kohtunik rikkumismenetluses tuvastama, kas kostja poolt välja töötatud toidu maitse kattub hageja toidu maitsega selliselt, et tegemist on autoriõiguse rikkumisega? Kas sellega seoses on oluline (ka) see, kas mõlema maitse tervikmulje kattub?
                        
                     
         
      (1)  Euroopa Parlamendi ja nõukogu 22. mai 2001. aasta direktiiv 2001/29/EÜ autoriõiguse ja sellega kaasnevate õiguste teatavate aspektide ühtlustamise kohta infoühiskonnas (EÜT 2001, L 167, lk 10; ELT eriväljaanne 17/01, lk 230).